b'\n_START_ARTICLE_\nPorcel\xc3\xa6nsfabriken Danmark\n_START_SECTION_\nPorcel\xc3\xa6nsfabriken\n_START_PARAGRAPH_\nDet aarhusianske grossistfirma Holst & Knudsen havde siden 1904 forsynet landets isenkr\xc3\xa6mmere med glas og porcel\xc3\xa6n fra nogle af de store fabrikker i Centraleuropa, men efterh\xc3\xa5nden importerede firmaet porcel\xc3\xa6nsvarerne udekorerede og lod dem male hertillands, bl.a. hos Kj\xc3\xb8benhavns Porcellains Maleri, som blev overtaget 1924._NEWLINE_Men i 1930\'erne kom der voldsomme valutarestriktioner, som n\xc3\xa6sten lukkede for importen af det billige tyske porcel\xc3\xa6n. Disse begivenheder medf\xc3\xb8rte, at Holst & Knudsen etablerede Porcel\xc3\xa6nsfabrikken Danmark 1936 i et tidligere sukkerraffinaderi i Kongens Lyngby og i l\xc3\xb8bet af en kort \xc3\xa5rr\xc3\xa6kke fik etableret en produktion i stor skala til den brede del af det danske hjemmemarked, men af solid h\xc3\xa5ndv\xc3\xa6rksm\xc3\xa6ssig og teknisk kvalitet. Produktionen blev l\xc3\xb8bende moderniseret, ikke mindst takket v\xc3\xa6re den dygtige driftsleder, civilingeni\xc3\xb8r dr.techn. S\xc3\xb8ren Berg._NEWLINE_Stellet Dan-ild blev introduceret i midten af 1950\'erne med stor succes. Mindre forretningsm\xc3\xa6ssig succes, men markant international anerkendelse opn\xc3\xa5ede man gennem det designm\xc3\xa6ssigt avancerede porcel\xc3\xa6n, som kom til verden, da keramikeren og maleren Axel Br\xc3\xbcel blev tilknyttet virksomheden. Fra 1950\'erne indgik fabrikken et samarbejde med Esben Klint, som designede en bordlampe af porcel\xc3\xa6n og kronet af Le Klint-sk\xc3\xa6rmen._NEWLINE_Fabrikken i Lyngby kom helt i forgrunden gennem flere \xc3\xa5rtier hvad ang\xc3\xa5r porcel\xc3\xa6nsindustriens tekniske udvikling, men samtidig fastholdt man frem til 1960\'erne de h\xc3\xa5ndv\xc3\xa6rksm\xc3\xa6ssige aspekter i produktionsleddene, s\xc3\xa5ledes som det var dansk tradition. Det gjorde dog fabrikken s\xc3\xa5rbar, da den keramiske industri for alvor blev automatiseret og effektiviseret i udlandet, og valutarestriktionerne fra omkring 1960 helt bortfaldt. Fabrikken lukkede i 1969, og dens bygninger blev revet ned._NEWLINE_I nyere tid huskes Lyngby Porcel\xc3\xa6n i h\xc3\xb8j grad for sin riflede vase, ogs\xc3\xa5 kaldet Lyngbyvasen, som i dag anses for et klassisk designikon. Lyngbyvasen blev designet i 1930\'erne ud fra tidens Bauhaus-ideologi om at kombinere funktion og form i \xc3\xa9t design. I 1944 lancerede fabrikken en bonbonniere, hvis underdel ogs\xc3\xa5 var riflet.\n_START_SECTION_\nGenoplivelsen af varem\xc3\xa6rket\n_START_PARAGRAPH_\nEn privatperson registrede i 2011 "Lyngby Porcel\xc3\xa6n", "Porcel\xc3\xa6nsfabrikken Danmark" og "Dan-Ild" som varem\xc3\xa6rker. Navnene havde ikke tidligere v\xc3\xa6ret registreret som varem\xc3\xa6rker._NEWLINE_I efter\xc3\xa5ret 2012 blev Lyngbyvasen relanceret af firmaet Hilfling Design, og i februar 2013 begyndte firmaet Karakter ligeledes at producere vasen. Efter en juridisk strid om, hvem der havde rettighederne, blev det afklaret ved et forlig, der gav begge ret til at producere vaserne, da det oprindelige ejerskab til designet ikke kunne fastsl\xc3\xa5s._NEWLINE_I 2016 blev Lyngby Porcel\xc3\xa6n et varem\xc3\xa6rke i Rosendahl Design Group.'